|  |  |  |  |
| --- | --- | --- | --- |
| ГРБОВИ ЗА МЕМОРАНДУМ | | Republika Srbija  Autonomna Pokrajina Vojvodina  **Pokrajinsko tajništvo za obrazovanje, propise,**  **upravu i nacionalne manjine – nacionalne zajednice**  Bulevar Mihajla Pupina 16, 21000 Novi Sad  T: +381 21 487 46 77  [livia.bata@vojvodina.gov.rs](mailto:livia.bata@vojvodina.gov.rs) | |
|  | | KLASA: 000151141 2024 09427 005 000 000 001 | DATUM: 29. 1. 2024. godine |
|  |  | |  |

Na temelju članka 6. stavka 1. Pokrajinske skupštinske odluke o dodjeli proračunskih sredstava tijelima i organizacijama u čijem radu su u službenoj uporabi jezici i pisma nacionalnih manjina – nacionalnih zajednica („Službeni list APV“, broj: 14/15) u vezi s člancima 11., 12., 23. stavkom 4., 25 i 26. Pokrajinske skupštinske odluke o proračunu Autonomne Pokrajine Vojvodine za 2024. godinu („Službeni list APV“, broj: 45/2023), i članka 3. stavka 1. i članka 4. stavka 1. Pravilnika o dodjeli proračunskih sredstava Pokrajinskog tajništva za obrazovanje, propise, upravu i nacionalne manjine – nacionalne zajednice tijelima i organizacijama u čijem radu su u službenoj uporabi jezici i pisma nacionalnih manjina – nacionalnih zajednica („Službeni list APV“, broj: 7/2023), Pokrajinsko tajništvo za obrazovanje, propise, upravu i nacionalne manjine – nacionalne zajednice raspisuje

**N A T J E Č A J**

**za dodjelu proračunskih sredstava tijelima**

**i organizacijama u Autonomnoj Pokrajini Vojvodini**

**u čijem radu su u službenoj uporabi jezici i pisma nacionalnih manjina – nacionalnih zajednica za 2024. godinu**

**Sredstva u iznosu od 10.000.000,00** dinara se dodjeljuju radi unapređivanja ostvarivanja prava na službenu uporabu jezika i pisama nacionalnih manjina – nacionalnih zajednica u Autonomnoj Pokrajini Vojvodini.

**Pravo sudjelovanja na natječaju imaju:**

* tijela jedinica lokalne samouprave s teritorija Autonomne Pokrajine Vojvodine, u kojima je statutom grada, odnosno općine utvrđena službena uporaba jezika i pisama nacionalnih manjina – nacionalnih zajednica na cijelom teritoriju jedinice lokalne samouprave ili u naseljenim mjestima na njihovom teritoriju;
* mjesne zajednice na teritoriju gradova i općina iz alineje jedan;
* druga tijela, organizacije, službe i ustanove, korisnici proračunskih sredstava, koji imaju sjedište na teritoriju lokalne samouprave ili koji obavljaju djelatnost na teritoriju lokalne samouprave, iz alineje jedan.

**Sredstva se dodjeljuju** za financiranje, odnosno sudjelovanje u financiranju:

* troškova izrade i postavljanja ploča s nazivom tijela i organizacija, nazivom naseljenih mjesta i drugih zemljopisnih naziva na cestovnim pravcima, nazivom ulica i trgova, kao i drugih obavijesti i upozorenja za javnost ispisanih i na jezicima nacionalnih manjina – nacionalnih zajednica koji su u službenoj uporabi u općini, gradu ili naseljenom mjestu;
* za tisak dvojezičnih ili višejezičnih obrazaca, službenih glasila i drugih javnih publikacija;
* za razvoj sustava elektroničke uprave za rad u uvjetima višejezičnosti.

**Visina sredstava** za dodjelu utvrđuje se na temelju sljedećih kriterija:

* broj jezika i pisama nacionalnih manjina – nacionalnih zajednica koji su u službenoj uporabi na cijelom teritoriju općine, grada ili naseljenog mjesta;
* postotni udjel pripadnika nacionalnih manjina – nacionalnih zajednica čiji su jezici i pisma u službenoj uporabi u ukupnom broju stanovništva prema službenim podacima Republičkog zavoda za statistiku, na temelju posljednjeg popisa stanovništva;
* ukupni materijalni troškovi potrebni za realizaciju aktivnosti;
* postojanje drugih izvora financiranja aktivnosti;
* kontinuitet u financiranju aktivnosti od strane Tajništva, odnosno traže li se sredstva prvi put
* postojanje naloženih ili preporučenih mjera za unapređenje aktivnosti na unapređenju višejezičnosti od strane inspekcijskih službi;
* postojanje potvrde od strane nacionalnog vijeća nacionalne manjine o značaju financiranja aktivnosti.

Natječajna dokumentacija može se preuzeti od 29. 1. 2024. godine u prostorijama Tajništva ili na internetskoj adresi Tajništva [www.puma.vojvodina.gov.rs](http://www.puma.vojvodina.gov.rs)

**Rok za podnošenje prijava na Natječaj je 23. veljače 2024.** **godine.**

Natječajna dokumentacija može se preuzeti u prostorijama Tajništva ili na internetskoj adresi Tajništva: www.puma.vojvodina.gov.rs.

Prijave na natječaj se podnose isključivo na natječajnim obrascima Tajništva, na srpskom jeziku ili na jeziku nacionalne manjine – nacionalne zajednice koji je u službenoj uporabi u tijelima Autonomne Pokrajine Vojvodine.

Prijave se podnose:

1. osobno, predajom pisarnici pokrajinskih tijela uprave u Novom Sadu;

2. poštom na adresu:

Pokrajinsko tajništvo za obrazovanje, propise, upravu i nacionalne manjine – nacionalne zajednice, Bulevar Mihajla Pupina 16, 21000 Novi Sad

ZA NATJEČAJ – DODJELA PRORAČUNSKIH SREDSTAVA TIJELIMA

I ORGANIZACIJAMA U AUTONOMNOJ POKRAJINI VOJVODINI

U ČIJEM RADU SU U SLUŽBENOJ UPORABI JEZICI I PISMA NACIONALNIH MANJINA – NACIONALNIH ZAJEDNICA ZA 2024. GODINU

Prijave dostavljene osobno ili putem pošte, obvezno se dostavljaju i u elektroničkom obliku u skeniranom - PDF formatu, kao i u Word formatu, putem aplikacije Tajništva <http://185.166.125.155/konkursi/>, izborom odgovarajućeg javnog natječaja na koji se odnosi prijava.

Prijave na natječaj se dostavljaju **u dva primjerka s dvije izjave** ovjerene i potpisane od strane ovlaštene osobe podnositelja prijave, ukoliko se sudjeluje u natječaju po jednoj osnovi; ukoliko se istodobno sudjeluje u natječaju i po više osnova, prijave se dostavljaju u dva primjerka po svakoj osnovi, s isto toliko ovjerenih izjava.

Ne postoji ograničenje u pogledu broja prijava koje može podnijeti jedan podnositelj. U slučaju više prijava jednog podnositelja, svaka prijava istog podnositelja mora biti poslana kao posebna pošiljka, odnosno za svaku namjenu podnosi se posebna prijava i obvezno se dostavlja posebno skenirani dokument (naslovljen na naziv podnositelja i namjenu).

Neće se uzeti u razmatranje nepravodobne ili nepotpune prijave, kod kojih nedostatak nije otklonjen po ukazivanju, kao ni prijave koje se ne odnose na natječajem predviđene namjene ili su podnesene od strane neovlaštenih osoba.

Tajništvo po natječaju sufinancira isključivo aktivnosti koje se realiziraju u razdoblju od dana raspisivanja natječaja do 31. 12. 2024. godine;

Postupak natječaja provodi povjerenstvo za razmatranje prijava koje formira pokrajinski tajnik. Povjerenstvo nakon razmatranja podnesenih prijava sastavlja listu vrednovanja i rangiranja prijava na natječaju i dostavlja je pokrajinskom tajniku.

O dodjeli sredstava korisnika po provedenom postupku odlučuje pokrajinski tajnik rješenjem, koje je konačno. **Rješenje o dodjeli sredstava će se objaviti na mrežnoj stranici** **Tajništva**.

Dodatne informacije o Javnom natječaju se mogu dobiti u Tajništvu, na broj telefona 021/487-4677, putem elektroničke pošte [livia.bata@vojvodina.gov.rs](mailto:livia.bata@vojvodina.gov.rs) ili na mrežnoj stranici Tajništva na adresi www.puma.vojvodina.gov.rs.

Pokrajinski tajnik

Zsolt Szakállas, v.r.